Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Wara t-tħabbira li għamlet il-President von der Leyen fid-diskors tagħha dwar l-Istat tal-Unjoni tal-2021, illum il-Kummissjoni adottat il-proposta formali tagħha biex l-2022 tiġi ddedikata bħala s-Sena Ewropea taż-Żgħażagħ. L-Ewropa teħtieġ il-viżjoni, l-involviment u l-parteċipazzjoni taż-żgħażagħ kollha biex tibni futur aħjar, li jkun aktar ekoloġiku, inklużiv u diġitali. B'din il-proposta, l-Ewropa qed tistinka biex tagħti liż-żgħażagħ aktar opportunitajiet u opportunitajiet aħjar għall-futur. Il-Kummissjoni qed tippubblika l-aħħar Rapport tal-UE dwar iż-Żgħażagħ li jagħti ħarsa ġenerali lejn is-sitwazzjoni taż-żgħażagħ Ewropej fir-rigward tal-edukazzjoni, it-taħriġ, it-tagħlim, l-impjiegi, u l-parteċipazzjoni ċivika u politika. Permezz tas-Sena Ewropea taż-Żgħażagħ, b'kooperazzjoni mal-Parlament Ewropew, l-Istati Membri, l-awtoritajiet reġjonali u lokali, il-partijiet ikkonċernati u ż-żgħażagħ infushom, il-Kummissjoni beħsiebha: Il-Kummissjoni bħalissa qed tiżviluppa l-programm ta' attivitajiet tagħha u l-partijiet interessati kollha se jiġu mistiedna jippreżentaw l-ideat u l-proposti tagħhom. Fil-jiem li ġejjin se jitnieda stħarriġ apposta dwar il-Portal taż-Żgħażagħ. B'ħidma flimkien ma' istituzzjonijiet oħra tal-UE, mal-Istati Membri, mal-organizzazzjonijiet tas-soċjetà ċivili u maż-żgħażagħ, il-Kummissjoni se torganizza għadd ta' attivitajiet matul is-sena fil-livell Ewropew, nazzjonali, reġjonali u lokali filwaqt li se tikkunsidra inizjattivi ġodda. L-ambitu tal-attivitajiet se jkopri kwistjonijiet li jaffettwaw l-aktar liż-żgħażagħ, skont il-prijoritajiet li ntwerew fl-Għanijiet taż-Żgħażagħ, bħall-ugwaljanza u l-inklużjoni, is-sostenibbiltà, is-saħħa u l-benesseri mentali, u l-impjiegi ta' kwalità. Dawn se jinvolvu anki żgħażagħ lil hinn mill-UE. Il-Kummissjoni tistieden lill-Istati Membri biex jaħtru koordinatur nazzjonali responsabbli mill-organizzazzjoni tal-parteċipazzjoni tagħhom fis-Sena Ewropea taż-Żgħażagħ. Il-proposta tal-Kummissjoni issa se tiġi diskussa mill-Parlament Ewropew u mill-Kunsill tal-Unjoni Ewropea, filwaqt li jitqiesu l-opinjonijiet tal-Kumitat Ekonomiku u Soċjali Ewropew u tal-Kumitat tar-Reġjuni. L-avvenimenti u l-attivitajiet mistennija jibdew f'Jannar. Il-President tal-Kummissjoni Ewropea, Ursula von der Leyen, qalet: Il-pandemija liż-żgħażagħ swietilhom ħafna opportunitajiet — li jiltaqgħu u jagħmlu ħbieb ġodda, li jesperjenzaw u jesploraw kulturi ġodda. Filwaqt li ma nistgħux nagħtuhom dak iż-żmien lura, illum qed nipproponu li niddedikaw l-2022 bħala s-Sena Ewropea taż-Żgħażagħ. Mill-klima sal-oqsma soċjali u diġitali, iż-żgħażagħ jinsabu fil-qalba tat-tfassil tal-politiki u tal-prijoritajiet politiċi tagħna. Inwiegħduhom li nisimgħuhom, kif qed nagħmlu fil-Konferenza dwar il-Ġejjieni tal-Ewropa, u rridu naħdmu flimkien biex insawru l-futur tal-Unjoni Ewropea. L-Unjoni tkun aktar b'saħħitha jekk tħaddan l-aspirazzjonijiet taż-żgħażagħ tagħna — imsejsa fuq il-valuri u kuraġġużi fl-azzjoni.” Fi kliem il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas: “L-Unjoni tagħna hija żona ta' libertà, valuri, opportunitajiet u solidarjetà unika fid-dinja. Hekk kif qed noħorġu aktar b'saħħitna flimkien mill-pandemija, is-Sena Ewropea taż-Żgħażagħ 2022 se trawwem dawn il-prinċipji mal-ġenerazzjonijiet żgħażagħ tagħna u għalihom, madwar l-Ewropa kollha. Huwa d-dmir tagħna li nipproteġuhom u nagħtuhom is-setgħa għaliex id-diversità, il-kuraġġ u s-solidità tagħhom huma essenzjali għall-futur tagħna bħala Ewropej.” Fi kliem il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel: Is-Sena Ewropea taż-Żgħażagħ għandha ġġib bidla radikali fil-mod kif ninkludu liż-żgħażagħ fil-politika u fit-teħid tad-deċiżjonijiet. L-għanijiet tas-Sena huma li liż-żgħażagħ nisimgħuhom, ninvolvuhom u nippromwovu opportunitajiet konkreti għalihom. Jeħtieġ ukoll li nnaqqsu d-distakk bejn il-ġenerazzjonijiet. Iż-żgħażagħ tal-lum huma inqas interessati f'forom tradizzjonali ta' parteċipazzjoni, iżda huma attivi biex jiddefendu dak li jemmnu fih, billi jinvolvu ruħhom b'modi ġodda. Din is-Sena trid tagħti ġieħ lill-impenn taż-żgħażagħ u tirrikonoxxih. B'din id-Deċiżjoni nibdew proċess ta' kokreazzjoni mal-partijiet interessati kollha biex nikkontribwixxu għas-suċċess tal-organizzazzjoni tas-Sena.” Is-sena Ewropea taż-Żgħażagħ se timxi id f'id ma' NextGenerationEU, li tiftaħ mill-ġdid il-perspettivi għaż-żgħażagħ, inklużi impjiegi ta' kwalità u opportunitajiet ta' edukazzjoni u taħriġ għall-Ewropa tal-futur, u tappoġġa l-parteċipazzjoni taż-żgħażagħ fis-soċjetà. Is-Sena taż-Żgħażagħ se tfittex sinerġiji u komplementarjetà ma' programmi oħra tal-UE mmirati lejn iż-żgħażagħ fl-ispettru politiku kollu - minn programmi ta' żvilupp rurali ffukati fuq bdiewa żgħażagħ sa programmi ta' riċerka u innovazzjoni, u minn azzjonijiet ta' koeżjoni għal azzjonijiet dwar it-tibdil fil-klima - inklużi programmi tal-UE b'sensibilizzazzjoni internazzjonali jew ta' natura transnazzjonali. Barra mill-Erasmus+ u l-Korp Ewropew ta' Solidarjetà, b'baġits ta' €28 biljun u €1 biljun rispettivament għall-perjodu finanzjarju attwali, il-Garanzija għaż-Żgħażagħ tal-UE u l-Inizjattiva favur l-Impjieg taż-Żgħażagħ qed joħolqu aktar opportunitajiet għaż-żgħażagħ. Sadattant, fl-2022 ukoll, se jiġi varat programm ġdid imsejjaħ ALMA biex jappoġġa l-mobbiltà professjonali transfruntiera għaż-żgħażagħ żvantaġġati. L-Istrateġija tal-UE għaż-Żgħażagħ 2019-2027 hija l-qafas għall-kooperazzjoni tal-politika tal-UE dwar iż-żgħażagħ. Hija tappoġġja l-parteċipazzjoni taż-żgħażagħ fil-ħajja demokratika u għandha l-għan li tiżgura li ż-żgħażagħ jieħdu sehem fis-soċjetà. Id-Djalogu tal-UE maż-Żgħażagħ huwa għodda ċentrali f'dawn l-isforzi. Fl-aħħar nett, il-Konferenza dwar il-Ġejjieni tal-Ewropa, li se tislet il-konklużjonijiet tagħha fl-2022 ukoll, tiżgura li jinstemgħu l-fehmiet u l-opinjonijiet taż-żgħażagħ dwar il-futur tal-Unjoni tagħna. Apparti dan kollu, terz tal-parteċipanti fil-Bordijiet taċ-Ċittadini Ewropej u tar-rappreżentanti tal-Panel fil-Plenarji tal-Konferenzi huma żgħażagħ, filwaqt li l-President tal-Forum Ewropew taż-Żgħażagħ jieħu sehem ukoll fil-Plenarji. Rapport tal-UE dwar iż-Żgħażagħ Il-Portal Ewropew taż-Żgħażagħ